Мікалай Карпянкоў

**Мікала́й Мікала́евіч Карпянко́ў** ( 6 верасьня 1968, Менск) — дзяяч рэжыму Аляксандра Лукашэнкі ў Беларусі.

Намесьнік міністра ўнутраных справаў Рэспублікі Беларусь — камандуючы Ўнутранымі войскамі Беларусі (з 2020 г.). Генэрал-маёр (2021). З чэрвеня 2021 году ўнесены ў санкцыйныя сьпісы ЭЗ, ЗША, шэрагу іншых краінаў.

## Біяграфія
Скончыў Менскую сувораўскую вучэльню (1985 г.), танкавую вучэльню ў расейскім Ульянаўску (1989 г.), пасьля чаго служыў у савецкім і беларускім войску. З 1993 г. працаваў у структурах МУС Беларусі. Быў камандзірам баявой групы спэцпадразьдзяленьня Міністэрства ўнутраных справаў Беларусі «Беркут» (1992—1994), на базе якога ў 1994 годзе было створана спэцпадразьдзяленьне «Алмаз».

З 1995 па 2003 год служыў на розных пасадах у Службе бясьпекі А. Лукашэнкі. У 2003 г. скончыў Акадэмію МУС Беларусі. З 2003 па 2010 гг. зноў камандаваў аддзелам «Алмазам» МУС. На гэтай пасадзе ўдзельнічаў у палітычных рэпрэсіях і ціску на праціўнікаў прэзыдэнта А. Лукашэнкі, у прыватнасьці, падчас прэзыдэнцкай выбарчай кампаніі 2006 г. Супрацоўнікі «Алмаза» ўдзельнічалі ў разгоне акцыі пратэсту 19—20 жніўня 2010 году. Кандыдата ў прэзыдэнты Ўладзімера Някляева асабіста зьбіваў камандзір «Алмазу» Мікалай Карпянкоў.

З 2011 па 2012 год займаў розныя кіраўнічыя пасады ў МУС Беларусі. З кастрычніка 2012 году па 2014 год быў начальнікам управы наркакантролю і супрацьдзеяньня гандлю людзьмі (УНСГЛ) МУС Беларусі. 15 ліпеня 2013 году выступіў за ўхваленьне Дэкрэту прэзыдэнта Беларусі аб спагнаньні за распаўсюд опійнага маку ў памеры ад 1-й да 8 тысячаў эўра і канфіскацыі самахода, гаража і кватэры, якія выкарыстоўвалі пры яго распаўсюдзе. Пад яго загадам за 2013 год улік спажыўцоў курыльных сумесяў вырас з 8% да 65%. Доля спайсу сярод канфіскаваных дурманаў павялічылася да 70%. 6 траўня 2014 году прапанаваў унесьці ў Закон Беларусі «Аб наркатычных рэчывах, прэкурсорах і іх аналягах» панятак «базавай структуры», каб скараціць час залічэньня новых дурманаў у аналягі да некалькіх дзён. Дзеля гэтай самай задачы прапанаваў стварыць антынаркатычную камісію з удзелам 3-х ведамстваў — Дзяржаўнага камітэту судовых экспэртызаў Беларусі, Міністэрства аховы здароўя Беларусі і Міністэрства ўнутраных справаў Беларусі. Сярод іншага, прапанаваў зьмяніць Указ прэзыдэнта ад 1 лютага 2010 году № 60 «Аб захадах удасканаленьня выкарыстаньня нацыянальнага сэгмэнту сеткі Інтэрнэт» з тым, каб забараніць доступ да сеціўных крамаў, якія прадаюць дурманы. Таксама Карпянкоў прапанаваў увесьці адміністрацыйную адказнасьць за ўжываньне дурманаў. Урэшце Карпянкоў адзначыў: «На мой погляд, барацьба супраць наркотыкаў павінна весьціся ў 4-х кірунках:
* забесьпячэньне недаступнасьці наркотыкаў;
* раньняя дыягностыка, выяўленьне выпадкаў наркаспажываньня;
* забесьпячэньне рэабілітацыі нарказалежных;
* навукова-мэтадычнае і заканадаўчае забесьпячэньне».

З 2014 г. па 19 лістапада 2020 г. кіраваў Галоўнай управай па барацьбе з арганізаванай злачыннасьцю і карупцыяй (ГУБАЗіК) МУС Беларусі. 19 лістапада 2020 г. прызначаны намесьнікам міністра ўнутраных справаў Беларусі, які загадвае Ўнутранымі войскамі Беларусі. 30 сьнежня 2020 году быў адным з амаль 50 вайскоўцаў 5 ведамстваў, якім А. Лукашэнка уручыў узнагароды на базе Атраду міліцыі асаблівага прызначэньня ГУУС Менскага гарвыканкаму за супрацьстаяньне «ў тыя жнівеньскія дні» пасьля прэзыдэнцкіх выбараў. Узнагароды разам з Карпянковым атрымалі прадстаўнікі Дзяржаўнага памежнага камітэту Беларусі, Міністэрства абароны Беларусі, МУС Беларусі, Камітэту дзяржаўнай бясьпекі Беларусі і Службы аховы прэзыдэнта Беларусі. 4 сакавіка 2021 году ў Палацы незалежнасьці ў Менску атрымаў ад А. Лукашэнкі пагоны генэрал-маёра.

### Падчас пратэстаў у Беларусі ў 2020—2021 гг.
Падчас масавых мірных пратэстаў у Менску грамадзянаў, ня згодных з вынікамі прэзыдэнцкіх выбараў, Мікалай Карпянкоў быў заўважаны сярод сілавікоў, якія займаліся непасрэдным разгонам пратэстаў і зьбіцьцём грамадзянаў.

6 верасьня 2020 г. Карпянкоў разьбіў дручком шкляныя дзьверы ў кавярню «O’Petit». Паводле афіцыйнае інфармацыі, міліцыянты перасьледвалі актыўных удзельнікаў пратэстаў, якія іх правакавалі, а потым паспрабавалі схавацца ў кавярні.

Паводле сьведчаньняў аднаго з пацярпелых, 29 верасьня 2020 году ў РУУС Першамайскага раёну Менску Карпянкоў камандаваў групаю сілавікоў, якая выбівала ілжывыя паказанні, пасьля паказаныя па канале «Беларусь 1», ад групы схопленых ГУБАЗіК людзей, якіх зьбіцьцём і пагрозамі прымушалі сказаць на камэру, што ім нібыта заплацілі каардынатары. Відавочца запомніў, што Карпянкоў здымаў відэа асабіста, а яму пагражаў 16 гадамі турмы, калі той ня скажа, што атрымаў тысячу даляраў ад каардынатара.

Паводле сьведчаньняў, 13 кастрычніка 2020 г. Карпянкоў разам зь іншымі сілавікамі выкраў на вуліцы грамадзяніна М. Харошына, даставіў яго ў Першамайскі РАУС Менску, дзе прымяніў да Харошына катаваньні.

У лістападзе 2020 году Сьвятлана Ціханоўская абвясьціла пра запуск працэсу міжнароднага прызнаньня ГУБАЗіК, якім да таго часу кіраваў Карпянкоў, і АМАП тэрарыстычнымі арганізацыямі ў сувязі з учыненымі імі злачынствамі ў час падаўленьня пратэстаў супраць фальсыфікацыі выбараў і гвалту з боку рэжыму Лукашэнкі.

20 лістапада 2020 г. Карпянкоў быў унесены ў санкцыйныя сьпісы Латвіі і Эстоніі.

15 студзеня 2021 г. незалежныя СМІ апублікавалі аўдыёзапіс, на якім чалавек, апазнаны як Мікалай Карпянкоў, зрабіў некалькі скандальных выказваньняў наконт пратэстаў. Паводле аналізу зьместа запісу, ён мог быць зроблены ў кастрычніку 2020 г.

На запісе Карпянкоў абразьліва адгукаўся аб пратэстоўцу Аляксандры Тарайкоўскім, застрэленым сілавікамі:

Спасылаючыся на прыказы Лукашэнкі, Карпянкоў на запісе заахвочваў сілавікоў выкарыстоўваць зброю супраць пратэстоўцаў, у тым ліку забіваць іх:

Карпянкоў таксама паведаміў пра намер уладаў стварыць канцэнтрацыйны лягер для ўдзельнікаў пратэстаў:

2 лютага 2021 году TUT.BY атрымаў вынікі фанаскапічнае экспэртызы запісу, апублікаванага BYPOL, які мае «велізарнае грамадзскае значэньне» й які выклікаў рэзананс ня толькі ў Беларусі, але й за яе межамі. У аўдыёзапісе гаворка ідзе пра забойства Аляксандара Тарайкоўскага, ужываньне смяротнае зброі й «лагеры для востракапытных». Экспэртыза пацьвердзіла, што голас на запісе належыць Мікалаю Карпянкову, і ня выявіла прыкметаў мантажу.

## Міжнародныя санкцыі
Карпянкоў станавіўся суб’ектам забароны на паездкі й замарожваньня актываў Эўрапейскім Зьвязам як частка сьпісу беларускіх чыноўнікаў, адказных за палітычныя рэпрэсіі, падтасоўку вынікаў галасаваньня й прапаганду. Згодна з рашэньнем  ад 21 чэрвеня 2021 году як кіраўнік ГУБАЗіК Карпянкоў *«нясе адказнасьць за бесчалавечнае й прыніжаючае годнасьць абыходжаньне з грамадзянамі, якія ўдзельнічалі ў мірных пратэстах»:* іх адвольныя затрыманьні, зьбіцьцё групаю пад яго камандаваньнем, пагрозы прымяненьня агнястрэльнае зброі, у тым ліку на прыкладзе інцыдэнту ў кавярні «O’Petit» і апублікаванага аўдыёзапісу, — сур’ёзныя парушэньні правоў чалавека, зьвязаныя з прыгнётам грамадзянскае супольнасьці й дэмакратычнай апазыцыі. 6 ліпеня да чэрвеньскага пакету санкцый ЭЗ далучыліся Альбанія, Ісьляндыя, Ліхтэнштайн, Нарвэгія, Паўночная Македонія, Чарнагорыя.

21 чэрвеня 2021 году Карпянкоў быў уключаны і ў Сьпіс спэцыяльна вызначаных грамадзянаў і заблякаваных асобаў ЗША, за асабістае кіраўніцтва супрацоўнікамі ГУБАЗіК па перасьледу й зьбіцьцю мірных дэманстрантаў і аўдыёзапіс з абмеркаваньнем будаўніцтва лягеру для затрыманых і рэкамэндацыям сілавікам страляць пратэстоўцам у твар і геніталіі, які прасачыўся. Акрамя таго, Карпянкова ў свае санкцыйныя сьпісы ўключылі Вялікабрытанія, Канада, Швайцарыя.

У студзені 2025 году Канада ўвяла санкцыі супраць Ігара ды Ірыны Карпянковых — сына і жонкі Мікалая Карпянкова.

## Погляды
Лічыцца, што спавядае расейскі фашызм. Сярод іншага, у час сьвяткаваньня 100-годзьдзя беларускай міліцыі зачытваў даклад, дзе пра беларускую старонку ў гісторыі міліцыі не было ані слова. Паводле сьведчаньня былога начальніка другога аддзелу трэцяй управы ГУБАЗіКу Аляксандра Азарава, «*Для яго Беларусь і Расея — гэта адзінае цэлае. Украінцаў ён лічыць фашыстамі, а супраціўнікаў рэжыму — маргіналамі, праплачанымі Захадам*».

## Крыніцы

## Вонкавыя спасылкі
* 
* Нападение на кофейню «O’Petit», начальник ГУБОПиК Николай Карпенков разбил стеклянную дверь / YouTube

Катэгорыя:Выпускнікі Менскай сувораўскай вайсковай вучэльні
Катэгорыя:Выпускнікі Акадэміі МУС Беларусі
Катэгорыя:Супрацоўнікі Службы бясьпекі прэзыдэнта Рэспублікі Беларусь
Катэгорыя:Палкоўнікі міліцыі Беларусі
Катэгорыя:Міністэрства ўнутраных справаў Рэспублікі Беларусь
Катэгорыя:Палітычны крызіс у Беларусі (2020)
Катэгорыя:Беларускія асобы ў Чорным сьпісе ЭЗ
Катэгорыя:Беларускія асобы ў сьпісе СВГ